Ei kraftig tenorstemme rungar over byggjeplassen på Heiane på Stord. Kollegaer og forbipasserande stoppar opp og lyttar. Den song-, snikkar- og snart ingeniørutdanna islendingen vekkjer merksemd og smil på jobben. Men årsaka til at han er her er dyster nok.
Runar Thor Gudmundsson (40) har, grunna krisa som enno pregar Island, flytta med familien til Noreg, nærmare bestemt frå Fitjar i kommunen Reykjanesbær til staden med same namn på Stordøya.
- Det vil ta tid å snu trenden på Island, eg trur på fem nye vanskelege år. Men her i Noreg har både kona og eg funne arbeid, seier Gudmundsson med hammar i beltet og smil om munnen.
Mangel på oppdrag i heimlandet fekk islendingen til å prøva lukka som pendlar til Noreg for to år sidan. Det resulterte i fast snikkarjobb i Fronta-gruppa på Stord. I fjor haust skaffa han seg eige hus på Fitjar, og henta også kona og dei tre yngste barna over havet. Eldstesonen på 18 held fram utdanninga si på Island.